Komisijos sprendimas
1987 m. kovo 24 d.
nustatantis visuomenės sveikatos sertifikato pavyzdį mėsos produktams iš Argentinos, Brazilijos ir Urugvajaus
(87/221/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. gruodžio 21 d. Tarybos direktyvą 77/99/EEB dėl sveikatos problemų, darančių įtaką Bendrijos vidaus prekybai mėsos produktais [1], su paskutiniais pakeitimais, padarytais Reglamentu (EEB) Nr. 3768/85 [2], ypač į jos 17 straipsnį,
kadangi pagal Direktyvos 77/99/EEB 17 straipsnį Komisija turi parengti visuomenės sveikatos sertifikato, pridedamo prie į Bendriją importuojamų mėsos produktų, pavyzdį tuo pat metu, kai ji tvirtina trečiųjų šalių įmonių, kurioms leidžiama importuoti šiuos produktus į Bendriją, sąrašus;
kadangi šis sprendimas turi būti taikomas tol, kol dar iki galo neįgyvendinta mėsos produktų importavimo iš trečiųjų šalių Bendrijos tvarka; kadangi dėl to mėsos produktų importui iš trečiųjų šalių ir toliau taikomos kitos veterinarijos taisyklės, ypač dėl gyvūnų sveikatos, laikantis bendrųjų Sutarties nuostatų;
kadangi šis sprendimas grindžiamas galiojančiomis Bendrijos taisyklėmis, ir todėl jį reikės peržiūrėti papildžius minėtas taisykles;
kadangi šis sprendimas grindžiamas Argentinoje, Brazilijoje ir Urugvajuje atliktais patikrinimais vietoje; kadangi, atsižvelgiant į minėtus patikrinimus, šiuo metu būtina atkreipti dėmesį tik į termiškai apdorotą konservuotą galvijieną ir sušaldytą virtą galvijieną, kurios vidaus temperatūra verdant siekia ne mažiau kaip 80 °C ir kuri yra iš eksportui į Bendriją patvirtintų įmonių;
kadangi iki šiol patikrinimus vietoje valstybių narių ir Komisijos ekspertai atliko Argentinoje, Brazilijoje ir Urugvajuje; kadangi mėsos produktų iš Argentinos ir Urugvajaus visuomenės sveikatos sertifikato pavyzdys jau parengtas Komisijos sprendimu 86/472/EEB [3]; kadangi minėtoms trims šalims gali būti patvirtintas šio sprendimo priede pateiktas vienodo pavyzdžio sertifikatas; kadangi Sprendimą 86/472/EEB dėl to reikėtų panaikinti;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sertifikato, kuris turi būti pridedamas prie mėsos produktų iš Argentinos, Brazilijos ir Urugvajaus, pavyzdys pateikiamas šio sprendimo priede.
2 straipsnis
Šis sprendimas peržiūrimas iš naujo priėmus naujas taisykles dėl minėtų trečiųjų šalių produktų importo.
3 straipsnis
Sprendimas 86/472/EEB panaikinamas.
4 straipsnis
Šis sprendimas skirtas valstybėms narėms.
Priimta Briuselyje, 1987 m. kovo 24 d.